# 2017 - kehv suvi avamaa viinamarjakasvatajale Eestis

<http://aianduskool.ee/jaan/puuviljandus/> - Kroonika

## Tüütud ilmad

**2017. aasta suvi oli meie viinamarjakasvatajatele üks kehvemaid.** Räpinas oli viimane öökülm 17. mail. Nädal varem kahjustas sellest tugevam külm kahel ööl triiphoones kasvu alustanud võrseid. Avamaal kevadised öökülmad saagile olulist kahju ei teinud. Õitsemine viibis. Aianduskooli viinamarjakursuslastega harjutasime suvist lõikust 16. juunil, planeeritust kaks nädalat hiljem. 12. augustil näitas kraadiklaas korraks +27 C, mis oli üsna erandlik soojus möödunud jahedal ja sajusel suvel.

Annan aru peamiselt oma koduaias juhtunust. Avamaa viinapuudel esines tavalisest rohkem **jahukastet (’Rondo’, ’Krassavets’)**, seda oli näha ka seni haigustele vastupidava ’Hasanski Sladki’ tarjavartel. **Ebajahukaste lööbis hiljem ja rikkus ’Zilga’ ning ’Rondo’ saagi**, vähemal määral ’Supaga’ ja ’Iza Zalivska’ valmivaid marju. Lõuna-Eestis avamaal ’Zilgat’ ja ’Rondot’ kasvatades tuleb olla valmis vajalikeks taimekaitsetöödeks. Mitmed kurtsid möödunud suvel **baktervähi** esinemist okstel. Sügislõikuse ajal märkasin ka oma viinapuudel (’Amurski’ ja mitmed aretised) seda haigust tavalisest enam. Herilasi peaaegu polnud. Ka linnud ja muud loomad jätsid saagi puutumata.

Viinamarjad valmisid visalt ja olid tavalisest hapumad. **Varajasemad sordid (’Hasanski Sladki’, ’Skandia’, ’Pine Lake’, ’Marechal Joffre’, ’Amurski’, ’JK 07-8-6’) koristasime veiniks 6. oktoobril.** Teised jäid küpsema öökülmadeni. Need algasid 20. oktoobrist ja polnud eriti tõsised. Pikk ent mitte eriti soe sügis päästis halvimast ning võimaldas võrsete rahuldavat valmimist enne sügislõikust. **Öökülmadeta periood oli keskmisest pikem, üle 150 päeva.**

## Milliseid sorte kasvatada

Viinapuudele ebasoodne suvi lubab teha järeldusi meie oludes kõlblike sortide valikuks. Räpina koduaedades jõudsid avamaal söögiküpseks saada ja andsid ka koguseliselt head saaki **’Hasanski Sladki’, ’Albo Varheaja’, ’Valiant’ (’Vapper’)**. Osaliselt suurest saagist tingituna, **valmis ’Albo Varheaja’ ebaühtlaselt**. See on saagikas ja üks paremini säilivate marjadega sort. Veel aastavahetuse ajal võisime süüa veidi kortsunud kodumaiseid viinamarju. Õitsemisaegse ja sellele järgnenud jaheduse tõttu arenes palju tillukesi seemneteta marju sortide ’Skandia’ ja ’Pine Lake’ tarjades. **Hästi küpsesid marjad sortidel ’Solaris’ ja ’Roland’**, milliseid kasutatakse valge veini valmistamiseks. ’Solarise’ tihedad tarjad tikkusid mädanema hahkhallituse tõttu. **’Rolandi’** hõredates tarjades seda ei juhtu. Tegemist on heledate väikeste marjadega lootust andva Kanadas aretatud veinisordiga, mille marjadesse koguneb palju suhkrut. Oktoobri keskpaiku tehtud mõõtmised refraktomeetriga andsid kõrgemaks tulemuseks **85-90° Oe** (Oechsle kraadi). See tähendab, et suhkrut lisamata võib sellistest marjadest saada ligi **12%** alkoholisisaldusega veini. Oktoobri alguses oli sama näitaja **’Solarisel’ 65-70****° Oe ja ’Hasanski Sladkil’ 80° Oe,** mis on jaheda suve kohta hea. Soojal suvel head saaki andva **’Price’ ja ’Bianca’ marjad sel aastal ei valminud**, samuti jäi tooreks eriti hilja valmiv ’Dvietes Zila’.

**Äriliseks viinamarjakasvatuseks vajame sorte, mille oksad ei vaja talveks maha painutamist ja katmist.** Okste külmataluvuse selgitamiseks jätan igal taimel ühe oksa talveks maha painutamata ja katmata. Talvel 2016/17 oli külmimal ööl vaid -20° C. Võrdluseks toon talvekindluse aastast 2014/15, kui madalaim temperatuur oli -30° C. Esitan tabelis nende kahe aasta talvitumise tulemusi. Kasutasin järgmist hindamisskaalat: 5 – puhkeb enamik pungi, 4 – osa pungade hävimine põhjustab saagi alanemist, 3 – saaki annavad üksikud puhkenud pungad, 2 – saak puudub kuid osa pungi annab võrseid, 1 – kõik pungad hävinenud.

Jälgin huviga talvekindlaks osutunud seemikuid (vt Maalehe viinamarjaraamat lk 80-81). Olen huvilistele jaganud **JK 07-8-6** pistikuid. See on kasvanud üles ’Hasanski Sladki’ 2007. aastal valminud seemnest. Isaks on suure tõenäosusega ’Guna’, sest nende kahe sordi tarjad kasvasid naabruses ja seemiku lehestik sarnaneb ’Gunaga’. See seemik on olnud hea talvekindlusega ja väga jõulise kasvuga, mis võib soodustadataime vastupidavust kehvades oludes. Esimesed marjad andis algtaim tagasihoidlikust hooldusest hoolimata neljandal kasvuaastal. Marjad valmivad vara. Haigustega pole seni muret olnud.

## Viinamarjad valmisid Läänemaalgi

**Läänemaal, Saunja lahe ääres omab rikkalikku sordikollektsiooni (üle 200) avamaal Raimu Aas.** Temalt saadud andmed annavad lootust, et soodsat kasvukohta ja sorte valides võib Eestis viinamarjakasvatusega avamaal tegelda. Põhja-Eestis pole seni veel muret seoses ebajahukaste ja jahukaste levikuga. Küll aga on Raimu korduvalt rääkinud sealse piirkonna mullastiku eripärast, mistõttu ei edene tema aias talvekindlad sordid ’Zilga’ ja ’Hasanski Sladki’. Siit **soovitus istandike rajajatele**. Istutage esialgu eelkatseks väike istandik paljude sortidega. Seda hooldades saate kasvatamiskogemused ning teadmise, kas üldse ja kuidas meeldib valitud kasvukoha mullastik ning mikrokliima ühelegi sordile. Kuna istandike rajamisel on suuremaks kuluks istikute maksumus, siis võiks seejärel sobivaks osutunud sortidest istikud ise kasvatada. See pole keeruline, pealegi on teil paljundusmaterjal juba oma käest võtta. Suuremas koguses pistokste saamiseks tuleks aga suhelda teiste kohalike viinamarjakasvatajatega, kes enamasti meelsasti jagavad sügislõikusega eemaldatud oksi.

**Kaugemalt ostetud poogitud istikutega on juhtunud äpardusi,** mille käsitlemine vääriks eraldi ettekannet. Meie oludes on viinapuu riskantne kultuur, mille ärilist kasvatamist laenu toel ei soovita. Lõunamaiseid veinisorte võiks veini tootmiseks kasvatada kasvuhoonetes, kui see majanduslikult mõtekaks osutub. Avamaal veiniistandike rajamiseks peaksime aga valima põhjamaised sordid, millest siinse kasvatamis- ja kääritustehnoloogia järgi toodaksime Läänemeremaadele omaseid viinamarjaveine. Nende väljatöötamiseks oleks kohalikele viinamarjakasvatajatele ja veinipruulijatele lai tööpõld. Vahemeremaade veinitootjatega konkureerida poleks meil vaja.

Raimu Aas loetleb sorte, milliseid ta 2017. aasta oludes headeks peab: **Agat Donskoi, Albo Varheaja**, **Alfa** (Roogojalt), Buratino (Lembit Kirsilt), BZD (Lembit Kirsilt), ČBZ, Dovga, **ES 9-7-48 (Pine Lake)**, **Isabella** (Elmar Zimmerilt), Jukka, **Juodkrante, Juodupe**, Läti Varajane (Petersons), Nežnõi (Vesminsilt), **Price**, Regent, Rondo, **Russki Fioletovõi**, Triumph (punase viljaga Aivar Haagilt), **Valiant**, Võnoslivõi. Raimul pole andmeid sortide külmataluvuse kohta, sest pärast sügislõikust katab ta maha painutatud oksad kõigil sortidel (välja arvatud ’Valiant’, ’Alfa’).

Jaan Kivistik

22.03.2018

Järgneb tabel uuel lehel.

|  |  |  |  |
| --- | --- | --- | --- |
| **Viinapuude talvitumine Räpina valla Viinamäe kinnistul**  JK 07-10-1\*Tolmlemisraskustega õied | | | |
|  | Talv | 2014/15 | 2016/17 |
|  | Miinimum temperatuur | -30° C | -20° C |
|  | **Sort** | **Talvekindlus** | **Talvekindlus** |
| 1 | Sipaska | 5 | 5 |
| 2 | **Valiant** | **5** | **5** |
| 3 | Zilga | 5 | 5 |
| 4 | **Hasanski Sladki** | **5** | **5** |
| 5 | Skandia | 5 | 5 |
| 6 | Dvietes Zila | 5 | 5 |
| 7 | JK 07-10-1\* / ZSxDZ | 5 | 5 |
| 8 | **JK 07-8-6 / HS x G** |  | **5** |
| 9 | ES 5-8-17\* |  | 5 |
| 10 | Amurski |  | 5 |
| 11 | AF Toldi |  | 5 |
| 12 | **Albo Varheaja** | **4** | **5** |
| 13 | Pine Lake (ES 9-7-48) | 4 | 5 |
| 14 | MAVO 00.33.11 /Fr x MN1016 | 4 | 5 |
| 15 | Kivikrass \* | 3 | 5 |
| 16 | Jubilei Novgoroda | 3 | 5 |
| 17 | **Gailiuno Jadviga\*** | **3** | **5** |
| 18 | MAVO 00.03.01 | 4 | 4 |
| 19 | JK 07-11-1 / AVxSu | 4 | 4 |
| 20 | ES N-8-9 | 4 |  |
| 21 | Elmer | 4 |  |
| 22 | Gailiuno Silva |  | 4 |
| 23 | **Somerset (ES 12-7-98)** | **3** | **4** |
| 24 | Skujina 675 | 3 | 4 |
| 25 | MAVO 99.12.01 | 3 | 4 |
| 26 | MAVO 98.07.01 | 3 | 4 |
| 27 | Marechal Joffre | 3 | 4 |
| 28 | ES N-5-10 | 3 | 4 |
| 29 | Zagadka Šarova \* | 2 | 4 |
| 30 | Spulga | 2 | 4 |
| 31 | Gailiuno Širvinta\* | 2 | 4 |
| 32 | Jaki Liia | 2 | 3 |
| 33 | Jaki Ilo | 2 | 3 |
| 34 | Price | 1 | 4 |
| 35 | Iza Zalivska | 1 | 3 |